Na der grote. Her Kersten, leve here. Juwen breff und ok dat muntlike werff Hanses van Lunen, juwes deyners, hebbe wy gutliken entfangen und wol vorstan. Des bidde wy juwer erzamheit gutliken to wetene, dat uns de heren van Darbte schreven, dat de copman tho Nawgarden bezat were; dat oppenbarde wy hiir, und deden dat deme copmanne witlik na des copmans rechte. De anderen zake synt unser zake allene nicht, sunder ok der ghemeynen hensestede zake van overzee. Dominus [vos] conservet. Scriptum in die Bonifacii pape anno 21.